  Майя Бывальцева Таяз арын 11–17 шуркынмонэ Ижкарын ортчоно Калыккуспо Парадельфи шудонъёсы пыриськыны мылкыд карисьёслэсь 680 пала куриськонъёс вуизы ни. Лыдпус пумен воштӥськоз на, угось пӧртэм улосвылъёсын но кунъёсын быръён ужрадъёс азьланьтӥсько на. Со сярысь веразы 27-тӥ инвожое Удмуртиысь кивалтӥсьёс Россиысь Йӧскалык Парадельфи комитетлэн ыстэм муртъёсыныз пумиськонын, ивортэ элькун тӧролэн но кивалтэтлэн пресс-службазы. Элькун кивалтэтлэн тӧроезлэн воштӥсез Анастасия Муталенко Удмуртиын бадӟым ужрадлы дасяськон пумысен ивортӥз. Солэн кылъёсызъя, Парадельфи шудонъёслы дасяськон улсын шараясько но палэнтӥсько сыӵе чыры-пыры шекъёс, кудъёсызлы азьвыл саклык ӧз висъяллялэ. Туннэ ми доры Питерысь экспертъёс лыктӥзы, соос эскеро, макем тупа асьме кармы тазалыксыя сюбег луонлыкъёсын муртъёслэн куронъёссыя эсэпъёслы. Озьы ик Ижкарез сӧсыръёслы универсальной лэсьтон понна коньдэтъя луонлыкъёсты утчаны юртто Анастасия Муталенко, Удмуртиысь кивалтэтлэн тӧроезлэн воштӥсезОзьы ик со вераз, ужбергатонэн но транспорт огазеяськонъёсын бадӟым уж нуиське шуыса. Шудонъёслэсь ужрадъёссэ Удмуртиысь театръёсын, циркын ортчытыны чакламын. Отын вожвылъяськонъёс, мастер-классъёс, конференциос но кенешонъёс радъяськозы. Россиысь Йӧскалык Парадельфи комитетлэн кивалтӥсез Наталья Крель пусйиз, Удмуртия шудонъёслы дасяськон улсын туж бадӟым уж лэсьтэ шуыса. Адаптацилы но, Парадельфи шудонъёсты ортчытонлы но трос коньдон ватсаса висъяське. Со сяна, ми адямиос ласянь но бадӟым юрттэтэз шӧдӥськомы. Парадельфи шудонъёсты элькунысь вылӥ тӧрлыкъёсын чаклало. Со туж шонер Наталья Крель, Россиысь Йӧскалык Парадельфи комитетлэн быдэсъясь кивалтӥсезНаталья Крель верамъя, пыриськисьёс понна паськыт но тунсыко программа кылдытӥське. Кылсярысь, туннэ нуналлы 78 экскурсия чакламын ни. Тодэ вайытом, Кыкетӥ Калыккуспо Парадельфи шудонъёс Ижкарын радъяськозы шуыса туэ толшоре тодмо луиз, ужрадэ 2 сюрслэсь трос адямиез возьмало. Шудонъёслэн улосвыл люкетэз Удмуртиын куартолэзе ортчиз. Ужрадэ 200-лэсь трос адями пыриськиз. Парадельфи шудонъёс ортчон нуналъёсы, 11–17 шуркынмонэ, элькунын Россиын но кунгож сьӧрын тодмо луись артистъёсын, суредасьёсын, искусство удысысь мукет ӧръёсъя азинлыко адямиосын пумиськонъёс радъяны чаклало.  Тегъёс: Мерлык Лулчеберет Ижкар Удмуртия сӧсыръёс АнастасияМуталенко  